Une biele iniziative che e met dongje recupar edilizi, valorizazion dal patrimoni architetonic, solidarietât, culture, servizis e imprenditorie. E je chê che e ven screade doman, sabide ai 1 di Març, a Udin, cul non di Spazio Oblò.
L’apontament al è a dôs dopo di misdì in Vie Marinoni 11, alì de cjase Giacomuzzi Moore, che e je un dai tesaurs de architeture dal Nûfcent a Udin.
La cjase, progjetade tal 1949 de bande di Angelo Masieri, un dai architets plui impuartants dal Friûl dal secul passât e je stade adatade cuntrune atenzion specifiche pes fameis e pai fruts, cun chê di jessi spazi par ativitâts formativis, didtichis, educativis, agregativis, espositivis, congressuâls e conviviâls.
La ristruturazion e je stade fate par cure de societât Oblò, inte suaze dal progjet PISUS UD CÛR, propit cun chei intidiments. Te cjase e davuelzarà lis sôs ativitâ ancje la associazion CROT Varia umanità , che e met dongje, tra lis altris, ancje il sît di informazion pes fameis www.misurafamiglia.it.
Une cerce di ce che si fasarà alì de cjase Giacomuzzi Moore – Spazio Oblò e vignarà dade vie pe zornade e pe serade di doman cun diviers apontaments, che a tocjin la educazion montessoriane, la danzeterapie e la narative pai fruts e i media, cu la colaborazion di Radio Magica e cu la partecipazion dal scritôr Luigi Dal Cin.
Cun di plui si podaran viodi dôs mostris: chê des ilustrazions fatis di Barbara Jelenkovich pal libri ‘ Apriti notte’ e chê de fotografe Virginie Foubert, dal titul ‘Nutrire il pianeta’.
Altris informazions in cont de iniziative e dal progjet si cjatin achì, achì, achì, achì , achì e achì.
fur_Latn fur_Latn fur_Latn fur_Latn fur_Latn fur_Latn fur_Latn